Oficialusis leidinys L 132 , 16/06/1995 p. 0006 - 0007



Komisijos Reglamentas (EB) Nr. 1362/95 1995 m. birželio 15 d. iš dalies keičiantis Reglamentą (EB) Nr. 785/95, nustatantį Tarybos reglamento (EB) Nr. 603/95 dėl bendro sausųjų pašarų rinkos organizavimo taikymo išsamias taisykles EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1995 m. vasario 21 d. Tarybos reglamentą (EB) Nr. 603/95 dėl bendro sausųjų pašarų rinkos organizavimo [1] su pakeitimais, padarytais Reglamentu (EB) Nr. 684/95 [2], ypač į jo 18 straipsnį, kadangi Komisijos reglamente (EB) Nr. 785/95 [3] yra nustatytos išsamios pagalbos išankstinio mokėjimo sumokėjimo taisyklės; kadangi, padarius su minėtu išankstiniu mokėjimu susijusius Reglamento (EB) Nr. 603/95 6 straipsnio pakeitimus, reikėtų atitinkamai pataisyti ir Reglamento (EB) Nr. 785/95 6 straipsnį; kadangi, atsižvelgiant į tam tikrus sezoninius suvaržymus, su kuriais susiduria gamintojai, reikėtų suderinti sutarčių sudarymo terminus ir sutarčių bei pristatymo deklaracijų pateikimo kompetentingoms institucijoms datą, tuo pačiu būtina užtikrinti, kad dėl to nesusilpnėtų nustatyta tikrinimo tvarka; kadangi nuo 1995 m. balandžio 1 d. Reglamentu (EB) Nr. 785/95 pagalba pašarų perdirbimui netaikoma Tarybos reglamento (EEB) Nr. 1765/92 [4] su paskutiniais pakeitimais, padarytais Austrijos, Suomijos ir Švedijos stojimo aktu, I priede išvardytiems produktams ir iš jų pagamintiems pašariniams produktams, išskyrus saldžiuosius lubinus iki žydėjimo; kadangi kai kurie gamintojai dar iki Reglamento (EB) Nr. 785/95 įsigaliojimo su perdirbimo įmonėmis sudarė sutartis dėl kai kurių minimų produktų tiekimo perdirbimui; kadangi todėl šie produktai, pagaminti rajonuose, kuriems nesuteikiama Reglamente (EEB) Nr. 1765/92 nustatyta pagalba, neturi teisės ir į minimą pagalbą; kadangi dėl to reikėtų pripažinti, kad pagalba minimiems produktams dirbtinai džiovinti šioms įmonėms gali būti suteikta tik 1995-1996 prekybos metams; kadangi šiame reglamente numatytos priemonės atitinka Jungtinio grūdų, riebalų ir sausųjų pašarų vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 785/95 iš dalies keičiamas taip: 1. 6 straipsnis pakeičiamas taip: "6 straipsnis 1. Reglamento (EB) Nr. 603/95 6 straipsnio 1 dalyje numatytas išankstinis mokėjimas, kurį pagalbos gavėjas gali gauti tik pateikęs vieną iš toje pačioje dalyje nurodytų užstatų, gali būti išmokamas tik tada, kai su paraiška pagalbai gauti pateikiamas sertifikatas, kuriame nurodyta, kad užstatas pateiktas. 2. Valstybės narės per 90 dienų nuo paraiškos gavimo imasi būtinų teisės į pagalbą patikrinimo priemonių. 3. Reglamento (EB) Nr. 603/95 6 straipsnio 3 dalyje numatytas likutis prireikus išmokamas per 60 dienų nuo dienos, kurią Komisija Europos Bendrijų oficialiajame leidinyje paskelbė likučio sumą." 2. 8 straipsnis iš dalies keičiamas taip: a) 4 dalis pakeičiama taip: "4. 1, 2 ir 3 dalyse nurodytos sutartys ir pristatymo deklaracijos parengiamos raštu, iki pristatymo likus ne mažiau kaip dviems darbo dienoms ir ne vėliau kaip iki prasidėjusių prekybos metų rugsėjo 14 d."; b) 5 dalies pirmajame sakinyje data "rugpjūčio 31 d." keičiama "rugsėjo 15 d." 3. Įrašomas šis 17a straipsnis: "17a straipsnis 1. Nepaisant 2 straipsnio 1 punkto nuostatos, tik 1995-1996 prekybos metams perdirbimo įmonės gali prašyti Reglamento (EB) Nr. 603/95 3 straipsnyje numatytos pagalbos žaliems javams, kuriuos pristato gamintojai: - išauginę šiuos javus žemėje, kuri nebuvo deklaruota paraiškoje pagalbai už plotą gauti, kad gautų Reglamente (EEB) Nr. 1765/92 numatytą pagalbą už lauko kultūras, ir - iki įsigaliojant Reglamentui (EB) Nr. 785/95 pasėjo minėtus javus arba sudarė sutartis su perdirbimo įmonėmis dėl jų pristatymo, kad čia jie būtų perdirbti į sausuosius pašarus. 2. Valstybių narių kompetentingos institucijos patvirtina visas būtinas kontrolės priemones, užtikrinančias 1 dalies nuostatų laikymąsi." 2 straipsnis Šis reglamentas įsigalioja septintą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1995 m. birželio 15 d. Komisijos vardu Franz Fischler Komisijos narys [1] OL L 63, 1995 3 21, p. 1. [2] OL L 71, 1995 3 31, p. 3. [3] OL L 79, 1995 4 7, p. 5. [4] OL L 181, 1992 7 1, p. 12. --------------------------------------------------